google/wiki40b huggingface dataset:
Teo Krüüner

Teo Krüüner (sündinud 8. juulil 1943 Antslas) oli Nõukogude sõjaväelendur, endine Eesti õhuväe ülem on Eesti erusõjaväelane (kindralmajor).

Elukäik

Krüüner teenis 1966–1991 Nõukogude Armee õhuvägedes, sai polkovniku auastme. Seejärel kuni 1995. aastani oli ametis Eesti Õhuväe peaspetsialistina. 1995–1996 oli Õhuväe Staabi operatiivosakonna ülem, 1996–1998 Õhuväe ülema kohusetäitja. 
1998–2004 oli Krüüner Eesti Õhuväe ülem. 24. veebruaril 2003 ülendati ta brigaadikindraliks ja juulis 2004 kindralmajoriks.
Cantabile

Cantabile (itaalia keeles 'laulvalt') on noodikirja märk, millel võib erinevas kontekstis olla erinev tähendus.
Instrumentaalmuusikas tähistab see inimhääle imiteerimise taotlust. 18. sajandi heliloojate loomingus tähistas ka kindlat tempot ja legato's mängimist.
Nimisõnana võib Cantabile tähistada ka aaria esimest poolt 19. sajandi itaalia ooperis.
Kennis & Kennis

Kennis & Kennis on kunstistuudio Hollandis Arnhemis, kus töötavad paleokunstnikud ja skulptorid Adrie ja Alfons Kennis, hollandlastest kaksikvennad.
Kenniste põhitegevuseks on väljasurnud loomaliikide rekonstrueerimine. Kennis & Kennis on tuntuks saanud eelkõige hominiidide rekonstruktioonidega. Nende loomingu põhitellijaiks on muuseumid, samuti on nende töid avaldatud korduvalt National Geographicu esikaanel.
Inimese põlvenemise arenguloost raamatu "Evolution: The Story of Man" ('Evolutsioon. Inimese lugu', 2011) kirjutanud Alice Roberts kasutas illustreerimiseks vendade Kenniste loodud 3D-mudelite rekonstruktsioonide fotosid.
Kennis & Kennise kuulsamaid töid on Tirooli Alpide liustikust leitud 5300 aasta vanuse muumia ("jäämehe") Ötzi rekonstruktsioon. Teisi tuntud töid: neandertallanna Wilma, Feldhoferi neandertallane ja "Lucy laps" (kolmeaastane Australopithecus afarensis).
Priit Rooden

Priit Rooden (sündinud 9. juulil 1975) on eesti alpinist.
Ta on tehnilise alpinismi, kaljuronimise ja jääronimise viljeleja, kes on tunnistatud korduvalt Alpiklubi Firn hooaja parimaks.
Ta astus Alpiklubi Firn liikmeks 2001. aastal ja oli aastatel 2003–2005 ja 2006–2010 selle klubi president.
Ta lõpetas 1993. aastal Kohtla-Järve 1. Keskkooli. 
Ta töötab KindlustusEst Kindlustusmaakler OÜ Tartu filiaali juhatajana.

Alpinism

2002. aastal ronis ta Penniini Alpides, tõustes seal mitme mäe tippu, sealhulgas Matterhorni ja Dufourspitze'i tippu ning sooritas traaversi Schwarzhornilt üle Ludwigshöhe Parrotile. Teist korda käis ta Alpides 2005. aastal, seekord oli sihiks võetud Berni Alpides Eigeri lähedale jäävad neljatuhandelised Jungfrau ja Mönch.
2003.aastal reisis ta Kaukasuses, baaslaagrina kasutas ta Ullu-Tau alpilaagrit. Ronis mitme mäe tippu, sealhulgas neljatuhandelise Tju-Tju läänetippu.
2006. aastal käis ta kõrgmägedes. Ekspeditsioonil Pamiiri üritas ta koos kaaslastega tõusta kahele lähestikku asuvale seitsmetuhandelisele, ühele neist (Korženevskajale) osutus tipputõus edukaks.
2007. aastal külastas ta Svanethis Zeskho alpilaagrit ja tegi selle lähipiirkonnas mitu edukat tipputõusu kolme-neljatuhandelistele mäetippudele.

Kõrgtõus Tartu ülikooli mäetipule

2012. aastal võttis ta osa Andres Hiiemäe juhtimisel toimunud Eesti mägiekspeditsioonist Kesk-Pamiiri eesmärgiga taasvallutada Tartu ülikool 350 (6250 m) tipp.   Ekspeditsiooni 18. päeval jõuti lõpuks eesmärgiks olnud mäe jalamile, 5669 m kõrgusele. Tipp vallutati kahe järgmise päevaga. 31. juulil 2012 tõusis ta koos 9 kaaslasega tippu. Laskumisel, 4900 meetri kõrgusel, juhtus temaga õnnetus ning ta murdis jalaluu. Päästeoperatsioon kulges rahuldavalt. Kaks ja pool päeva tassiti kannatanut mäest alla. Alguses liustikul lõhede vahel laveerides, seejärel pikkadel, järskudel rusunõlvadel üles-alla, kuni kaaslased toimetasid ta kopterile sobivasse paika ligi 4200 m kõrgusel, et kannatanu peale võtta.
Ģintermuiža mõis

Ģintermuiža mõis (Ģintermuiža) on mõis Lätis Jelgava piirkonnas Jelgavas. Peahoone aadress on Filozofu iela 69. Saksa keeles Guntershof.
Tegemist on suvemõisaga, mille territooriumile rajati analoogselt Seewaldiga Jelgava Psühhiaatriakliiniku hoonetekompleks, mis asub seal tänaseni. Hooned ehitati vahemikus 19. sajandi lõpp kuni 20. sajandi kolmekümnendad aastad.
Martin Jürman

Martin Jürman (sündinud 19. veebruaril 1982 Tallinnas) on ansambli Smilers endine soolokitarrist.
Varem on Jürman mänginud ansamblites Blood for Blood ja P.V.A.
Ta on Eesti Autorite Ühingu liige.
Türi kirikuaed

Türi kirikuaed on Järva maakonnas Türil Türi kirikut ümbritsev kirikuaed. Kirik, kirikuaed ning selle piirdemüür ja kabel on nimetatud Kultuurimälestiseks.
Kirikuaed on rajatud tõenäoliselt koos kirikuga (13. sajandi teisel poolel) ning seda ümbritseb igast küljest Maakividest müür. Kirikuaia kalmistu oli aktiivses kasutuses kuni 18. sajandi lõpuni, hiljem maeti harvem. Kalmistul on säilinud mitmeid hauamonumente. Kirikuaia lääneservas paikneb Baranoffide suguvõsa matusekabel.
Kiriku kohal asub endine ohverdamispaik, mis pärineb tõenäoliselt 11. sajandist. Ohverdamispaiga täpne ulatus ei ole teada.
2010. aastal avati kirikuaias mälestuskivi, kuhu on võimalik lahkunute mälestuseks küünal asetada.

Piirdemüür

Kirikuaeda ümbritseb krohvitud väravapostide ja sepisväravatega piirdemüür. Kirikuaia piirdemüür koos väravatega pärineb tõenäoliselt 19. sajandist. Müüris on kolm väravat: lääne-, lõuna- ja idaküljel. Neist vanemad on kiriku sissepääsude ees kirikuaia lääne- ja lõunaküljel.
Osa kirikuaia piirdemüürist moodustab kabeli välissein.

Kabel

Kabelihoone asub kalmistuaia servas esifassaadiga kiriku peasissepääsu poole. Hoone pärineb 19. sajandi esimesest poolest ning koosneb kahest selgelt eristuvast ehitusjärgust. Neist vanem on põhjapoolne väiksemate mõõtmetega matusekabel, mille ukseava kohal viiluväljal on kujutatud Baranoffide suguvõsa vapp. Matusekabeli lõunaküljel on suurem juurdeehitus, mida on tõenäoliselt kasutatud kalmistukabelina.
Kabel restaureeriti aastatel 2010–2011.
Võru adventkirik

AKEL Võru adventkoguduse hoone on palvemaja Võru maakonnas Võrus aadressil Linda tänav 1a. Maja kasutab Võru adventkogudus.
Maja ehitati 1980. aastatel ja seda kasutati elumajana ja administratiivhoonena. Hiljem ehitati maja ümber palvemajaks.
Jānis Daliņš

Jānis Daliņš (5. november 1904 Valmiera – 11. juuni 1978 Melbourne) oli Läti kergejõustiklane ja olümpiamedalist, kes võistles käimises. Daliņš võitis 1934. aasta Euroopa meistrivõistlustel kergejõustikus 50 kilomeetri distantsil ja sai hõbemedali samal alal 1932. aasta suveolümpiamängudel tulemusega 4:57.20. Ta osales ka 1936. aasta suveolümpiamängudel Berliinis, kuid ei jõudnud finišisse.
Daliņši olümpiamedal oli esimene Läti lipu all võidetud olümpiamedal. Ta oli ka esimene lätlasest Euroopa meister kergejõustikus.
Daliņš põgenes 1944 koos perega Saksamaale ning kolis 1949 Austraaliasse  ja elas surmani seal.
Tema nime kannab Valmiera staadion ja tänav Valmieras.
Dagestani Vabariigi lipp

Dagestani Vabariigi lipp  on Venemaa Föderatsiooni koosseisu kuuluva Dagestani Vabariigi lipp.
Lipp on ametlikult kinnitatud 26. veebruaril 1994.

Lipu kirjeldus

Dagestani Vabariigi lipuks on ristkülikukujuline kangas, mis on jagatud horisontaalselt kolmeks võrdseks laiuks (trikoloor), ülalt alla roheline, sinine ja punane.
Lipu laiuse ja pikkuse suhe on 1:2.

Sümbolite tähendused

Roheline sümboliseerib elu ja Dagestani maa rikkusi ning samaaegselt on see ka traditsiooniline islami värv. Sinine tähistab merd (Dagestani idaosas on Kaspia meri) ja ilu. Punane sümboliseerib demokraatiat, hariduse jõudu inimkonna loometöös ning mägirahva mehisust ja vaprust.
Marawi lahing

Tagajärjed

Kaitseminister Delfin Lorenzana hinnangul läheb linna taastamine riigile maksma 1,1 miljardit USA dollarit. Lorenzana sõnul keskenduvad Filipiinide valitsusväed järgmiseks Bangsamoro Islamic Freedom Fightersite ja Abu Sayyafi hävitamisele teistes Mindanao osades, olles Maute rühmituse Marawis sisuliselt puruks löönud.
Puschwitz

Puschwitz on küla Saksamaal Saksimaa liidumaal Bautzeni kreisis Puschwitzi vallas.
2009. aastal elas külas 108 inimest.
Adenosiindifosfaat

Adenosiindifosfaat (ADP) on nukleotiid, mis koosneb adeniinist, riboosist ja kahest lineaarselt seotud fosfaadijäägist, mis on omavahel ühendatud happeanhüdriidsidemetega. Ta on pürofosforhappe ester adenosiiniga.
ADP esineb arvatavasti kõigis organismides. Ta toimib paljudes ainevahetusreaktsioonides (näiteks glükolüüsis ja hingamisahelas) energia ja fosfaadi ülekandjana.
ATP moodustub ADP-st; ATP-s talletunud energia vabanemisel hüdrolüüsis vabaneb ADP.
Keemiline valem on C₁₀H₁₅N₅O₁₀P₂.
Valdar Parve

Elulugu

Valdar Parve on Valdar Parve vanema poeg.
Lõpetas 1967 Rakvere 1. Keskkooli, 1974 TÜ arstiteaduskonna raviosakonna, 1980 TÜ aspirantuuri filosoofias, filosoofiakandidaat (1986, Läti Teaduste Akadeemia), väitekiri "Философско-мировозренческие проблемы измененных состояний сознания". Täiendas end 1993 ja hiljem Saksamaal Duisburgi ja Lübecki ülikoolis USA-s N. Y., Rootsis Linköpingis ning Inglismaal Oxfordis. Oli 1974−75 Tabivere jaoskonnaarst ja Vabariikliku Kliinilise Haigla arst-intern, 1975−77 ja 1981−88 TÜ filosoofia kateedri õpetaja, 1988−89 vanemõpetaja, 1989−91 dotsent, 1992−2001 filosoofia osakonna dotsent, 2002–2010 praktilise filosoofia vanemteadur. Lugenud filosoofia üldkursusi, bioeetika, arstieetika jt valikkursusi ning erikursust "Keha ja vaim".
Üliõpilaste Selts Raimla vilistlane (coetus 1989/II) ja selle vilistlaskogu esimees 1994/I - 1998/I.

Teadustöö

Uurimisvaldkond: tunnetusteooria ja eetika. Eesti Akadeemilise Filosoofia Seltsi asutaja- ja tegevliige. Üle 20 teadustrükise, õppevahendeid ja aimekirjutisi.
Piirissaare sadam

Piirissaare sadam (sadamakood EE PRE) on Piirissaarel Tooni külas asuv sadam. Sadam asub saare keskel saart põhja-lõunasuunaliselt läbiva kanali ääres.

Iseloomustus

Sadamat haldab AS Saarte Liinid.
Sadam suudab vastu võtta kuni 40 m pikkusi, 10 m laiusi ja 1,7 m süvisega veesõidukeid. Sadamas on neli kaid, millest kaks on ujuvkaid.

Ajalugu

Enne sadama rajamist toimus ühendus maismaaga lotjadega, mis randusid saare lõunapoolsel küljel.
Sadamat hakati Piirissaarele rajama 1930. aasta paiku, kui asuti reguleerima Peipsi järve veetaset. Selle käigus kaevati Piirissaarele kanal, mida 1935–36 süvendati. Esialgu rajati kanali äärde paadisadam ning pärast sõda mootorlaevade peatuskoht.
2010. aasta juulis lõppes Piirissaare sadama renoveerimine. Ühtlasi tehti korda ka maismaal asuv Laaksaare sadam.

Laevaühendus mandriga

Piirissaare ja Laaksaare sadama on regulaarne laevaühendus. Laevaühendust peab AS Kihnu Veeteed parvlaevaga Koidula.
V-8 Fever

"V-8 Fever" on Soome rockabilly-ansambli Roadracers 2004. aasta album.
Drive

Sisu

Tal ei ole nime. Ta on lihtsalt driver (Ryan Gosling). Päeval sõidab ta Hollywoodi filmides kaskadöörina, öösiti pisiröövimiste autojuhina. Salapärase mehe üksindus lõpeb, kui ta armub oma naabrisse, üksikema Irenesse (Carey Mulligan), kelle abikaasa istub vanglas kinni. Kui viimane sealt vabaneb, hakkab teda ahistama kamp kurjategijaid: armunud driver üritab perekonda hävingust päästa.
Kalju Ojaste

Elulugu

Kalju Ojaste on talupidaja poeg.
Lõpetas 1946 Võru 1. Keskkooli, 1951 Tallinna Polütehnilise Instituudi keemia-mäeteaduskonna, 1968 TPI kaugõppeaspirantuuri, tehnikakandidaat (1969, TPI), väitekiri "Põlevkivituhk-portlandtsementtoodete püsivusest mitmesuguse reaktsioonivõimsusega täitematerjalide kasutamisel". Oli 1951–1992 TPI mäekateedri vanemlaborant, õppelabori juhataja, vanemõpetaja ja (aastast 1974) dotsent, 1992–2002 Tallinna Tehnikaülikooli mäeinstituudi rakendusgeoloogia õppetooli dotsent. Lugenud peamiselt kristallograafia, mineraloogia, petrograafia, ehitusgeoloogia, hüdrogeoloogia kursusi; koostanud õppevahendeid.

Teadustöö

Uurimisvaldkond: põlevkivituhk-portlandtsemendi saamise teooria ja tehnoloogia ning pikaealisus. Lahendanud portlandtsementtoodete leeliskorrosiooni ja dolomiitsete lubjakivide dedolomitiseerumise probleemid. Üle 20 teadustrükise.
46th Street

46ᵗʰ Street on New Yorgi keskse linnaosa Manhattani tänavajoonestikus rõhtsirge tee.
Walter Röhrl

Walter Röhrl (sündinud 7. märts 1947 Regensburg), Saksamaa rallisõitja, maailmameister aastail 1980 ja 1982, Euroopa meister 1974. 2000. aastal tunnistati kolleegide poolt "millenniumi rallisõitjaks".
Tartu-Maarja kirikumõis

Tartu-Maarja kirikumõis (saksa keeles Pastorat Dorpat-St. Marien) oli kirikumõis Tartu-Maarja kihelkonnas Tartumaal. Tänapäeval jääb kunagise pastoraadi asukoht Tartusse Maarja kiriku lääneküljele Kuperjanovi ja Tiigi tänava vahelisele alale.
Nancy Reagan

Nancy Davis Reagan (sünninimi Anne Frances Robbins; 6. juulil 1921 New York – 6. märts 2016 Los Angeles) oli Ameerika Ühendriikide näitleja ja esileedi (1981–1989), 40. USA presidendi Ronald Reagani abikaasa.
Päite-Vaivina vald

Päite-Vaivina vald (saksa keeles Peuthof-Sophienhof) oli vald Virumaal Vaivara kihelkonnas. Vald eksisteeris 1866–1870 ja siis moodustati eraldi Päite ja Vaivina vald.
Pöörilaiu tulepaak

Pöörilaiu tulepaak on tulepaak Pärnu maakonnas Lääneranna vallas Pööriotsa laiul.
Tulepaagi geograafilised koordinaadid on 58° 27′ 41″ N, 23° 37′ 47″ E.
Valge raudbetoontorni kõrgus jalamist on 13 meetrit ja tule kõrgus merepinnast on 14 meetrit.
Tulepaak ehitati 1939. aastal.
Elsebe van dem Leuenwolde

Elsebe van dem Leuenwolde oli Tartu naistsistertslaste teine nimeliselt teadaolev ja viimane abtiss (Ebdyssche des Jungfferenn Klosters tho Sunthe Katrynenn bynnen Darpthe) 1557. aastal.
Peeterpaulipäeval, 29. juunil 1557 Tartus (tho Darpthe vp Petry vnde Pauly im Jar Dusenth vyff hundert Seuen vnde vefftych) andis ta Johann Tuuevele kviitungi kolmekümne kuue (Ses vnde dertych) marga rendi maksmise kohta kahe aasta eest.  
Tartu abtiss (die abbatissche von Darpt), tõenäoliselt tema, peatus 1559. aastal Vaidas Tallinna lähedal. Oletatavasti oli ta 1558. aastal Tartust venelaste eest põgenenud.
Prümli mõis

Prümli mõis (saksa keeles Heidemetz) oli Rava mõisa kõrvalmõis Ambla kihelkonnas Järvamaal.
Kesknurk

Ringjoone kesknurk on nurk, mille tipp on selle ringjoone keskpunktis ja mille haarad lõikavad ringjoont. Kesknurka mõõdab kaar, millele ta toetub.
Hamburgi Kunstihall

Ajalugu

Esimese muuseumihoone ehitasid arhitektid Georg Theodor Schirrmacher ja Hermann von der Hude aastatel 1863–1869. Teise, 1919. aastal püstitatud hoone projekteeris arhitekt Fritz Schumacher. 1976.–1997. aastani projekteeritud ja ehitatud Galerie der Gegenwart (Nüüdisaja galerii) autor on Oswald Mathias Ungers.

Kogud

Muuseumist leiab külastaja maalikogu, milles on esindatud mitmete oluliste 19. sajandi kunstnike tööd. Tutvumiseks on pandud välja tööd näiteks sellistelt kunstnikelt nagu Max Liebermann, Lovis Corinth, Philipp Otto Runge, Caspar David Friedrich ja Adolf Menzel. Gallerie der Gegenwart on pühendunud kaasaja kunstile alates 20. sajandi algusest, sealhulgas on esindatud tööd sellistelt tuntud kunstnikelt nagu Pablo Picasso, Paul Klee, Max Beckmann ja teised, ning sõjajärgne kunst.
Tandeemne järjestus

Tandeemne järjestus ehk tandeemne kordus on mittekodeeriv DNA järjestus, mis koosneb kromosoomis üksteise järel paiknevatest identsetest järjestustest.
Näide:
ATTCG ATTCG ATTCG
- tandeemne kordus, milles järjestus ATTCG on korratud kolm korda.

Terminoloogia

Suurtest (100 000 bp – mõned Mb) tandeemselt korduva mittekodeeriva DNA plokkidest koosnevat järjestust nimetatakse satelliit-DNA-ks.
Kui korduses on 10 kuni 60 nukleotiidi pikkune lõik siis seda nimetatakse minisatelliidiks. Minisatelliit DNA on keskmise pikkusega (100 bp – 20 000 bp).
Vähem kui 10 nukleotiidi pikkuste (2-6) lõikudena tandeemselt korduvat järjestust nimetatakse mikrosatelliidiks või lühikeseks tandeemseks järjestuseks. 
Mikrosatelliit DNA on väikese suurusega (<100 bp). 
Kui korduses on täpselt kaks nukleotiidi (näiteks: ACACACAC…) siis kutsutakse seda dinukleotiidseks korduseks. Ühe nukleotiidi kordusel mononukleotiidseks korduseks.

Kasutus

Erinevate indiviidide sama DNA regiooni tandeemsete järjestuste võrdlemine annab võimaluse määrata nende indiviidide sugulust, põlvnemist. Ehk neid saab kasutada näiteks siis, kui on vaja välja selgitada kellegi bioloogilisi vanemaid.
Hernani Azevedo Júnior

Hernani Azevedo Júnior (mängijanimega Hernani; sündinud 27. märtsil 1994 São Gonçalo do Sapucaís) on Brasiilia jalgpallur, kes mängib poolkaitsjana Itaalia kõrgliiga klubis Parma.
Ta alustas karjääri kodumaa klubis Atlético Paranaense. Klubi põhimeeskonnas tegi ta debüüdi 2013. aastal Paraná osariigi meistrivõistlustel. 2013. aastal mängis ta lisaks Brasiilia esiliiga klubis Joinville. Seejärel mängis ta Atlético Paranaensega lisaks Paraná osariigi liigale Brasiilia kõrgliigas kuni 2016. aastani. Atlético Paranaense meeskonnas tegi ta Brasiilia kõrgliigas debüüdi 10. septembril 2014 mängus Grêmio vastu ja lõi esimese värava kõrgliigas neli päeva hiljem mängus Vitória vastu.
2016. aasta detsembris sõlmis ta viie aasta pikkuse lepingu Peterburi Zenidiga. Hooaja 2017–18 veetis ta laenul Prantsusmaa kõrgliiga klubis AS Saint-Étienne, lüües kokku kolm väravat. Hooajaks 2018–19 naasis ta Peterburi Zeniti, tulles sel hooajal klubiga Venemaa meistriks. 2019. aasta juulis suundus ta laenule Itaalia kõrgliiga klubisse Parma.
Edward Gibbon

Edward Gibbon (1737–1794) oli inglise ajaloolane, keda tuntakse põhiliselt tema raamatu "Rooma impeeriumi allakäigu ja languse ajalugu" järgi ("The History of the Decline and Fall of the Roman Empire"), mis ilmus kuues köites aastatel 1776–1788. Tõuke oma peateose kirjutamiseks sai ta aastal 1764 Roomas.

Edward Gibbon tegelasena Karl Ristikivi "Rooma päevikus"

Karl Ristikivi romaanis "Rooma päevik" kohtub Kaspar von Schmerzburg 14. mail (Lundi editsiooni lk 117–124) nimetu inglasega, kes tõenäoliselt on Edward Gibbon. Inglane ütleb, et tal on ahvi nimi (vrd gibon) ning räägib, et samal päeval sai ta ilmutuse, kus ta tuli Rooma riigi languse põhjustele. Languse põhjuseks olla olnud just kirik, õigemini kristlus, ning sellest ta kavatses kirjutada raamatu.
"Et see on suur töö ja nõuab palju aega, seda ma tean. Sest ma ei mõtle kirjutada mingit filosoofilist targutust. Pean kokku otsima ja läbi lugema kõik, mis on varem kirjutatud. Ma mõtlen kroonikaid ja muud sellesarnast. Kõik peab põhjenema faktidele ja ainult faktidele." (lk 119.)
Riigikogu fraktsioon

Riigikogu fraktsioon on Riigikogu liikmete moodustatud liit (fraktsioon). Enamasti kuuluvad ühte fraktsiooni ühe erakonna liikmed. Fraktsioonides arutatakse muu hulgas Riigikogus menetlevate eelnõudega seotud küsimusi, samuti kujundatakse seal poliitilisi seisukohti. 
Riigikogu liige võib kuuluda vaid ühte fraktsiooni.
Fraktsioonil on esimees ja aseesimees. Kui fraktsioonis on üle 12 liikme, siis võib valida ka teise aseesimehe.
James M. Buchanan

James McGill Buchanan, Jr (3. oktoober 1919 Murfreesboro, Tennessee – 9. jaanuar 2013 Blacksburg, Virginia) oli Ameerika Ühendriikide majandusteadlane.
1986. aastal anti talle Nobeli majandusauhind.

Elu ja töö

Ta oli Tennessee kuberneri John P. Buchanani lapselaps.
1948. aastal sai ta Chicago ülikoolis doktorikraadi.
Ta töötas Virginia ülikoolis, California ülikoolis, Florida osariigi ülikoolis ja mujal.
Euroopa kaelustäks

Euroopa kaelustäks (Saxicola rubicola) on rästaslaste sugukonda kuuluv lind.
Eestis on ta eksikülaline.
Laevuke

Laevuke ehk nautilus (Nautilus) on perekond selgrootuid loomi limuste hõimkonnast peajalgsete klassist.
Nad elavad korallrahude sügavamas osas.
Nõmmekiur

Levila

Nõmmekiur elab Põhja-Aafrikas ja Euraasia parasvöötme lõunapoolses osas Prantsusmaast, Taanist ja Lõuna-Rootsist kuni Lääne-Mandžuuria ja Kesk-Hiinani. Talvitub troopilises Aafrikas, Araabia poolsaarel ja Indias.

Välimus

Nõmmekiur on liivakarva toonides kõrgejalgne suur kiur. Tema üldpikkus on 15,5–18 cm. Vanalinnu sulestik on valdavalt hallikasbeež, puguala külgedel võib olla väheseid tumedaid triipe. Nii vana- kui noorlinnul on lai ja selge kulmutriip. Noorlinnu puguala on tumedatäpiline ja seljal triibud.
Kutsehüüd varieeruv, nt. "tsirüii" või "tsirrlü". Laul on monotoonne, koosneb sageli kutsehüüdudest, mida lind esitab pikkade pauside järel. Laulab lennul või istudes väljapaistval oksal, traadil jm.

Elupaik

Nõmmekiur asustab Eestis liivaseid hõreda taimestikuga nõmmesid, liivikuid, luiteid, liivakarjääre. Tegutseb peamiselt maapinnal.

Pesitsemine

Nõmmekiur ehitab pesa maapinnale rohttaimestiku varju. Pesa on kausjas, kohev ja üsna suur, koosneb kuivadest kõrtest ja on seestpoolt vooderdatud väheste jõhvide ja karvadega. Kurnas on 4–6 valkjat, hõredate tumedate laikudega muna.  Pojad on pesas umbes kaks nädalat, 
nad lennuvõimestuvad juuli alguseks.

Toitumine

Nõmmekiur toitub peamiselt putukatest, väikestest tigudest ja röövikutest.

Arvukus Eestis

Nõmmekiur on Eestis kogu aeg olnud lokaalselt levinud. Ta oli siin kuni 1920ndate aastateni haruldase haudelinnuna levinud Harjumaal peamiselt Tallinna ümbruses, Saaremaal ja Petserimaal. 20. sajandi keskpaigaks laiendas ta levilat Hiiumaale, Pärnumaale, Virumaale ja Lõuna-Eesti sisemaale.
Nõmmekiur on ka praegu siin haruldane, tema pesitsusaegset arvukust hinnatakse 10–30 paarile . Mitmetes varasemates leiukohtades pole nõmmekiuru enam kohatud.
Arvukus on viimase paarikümne aastaga vähenenud. Eelmisel atlaseperioodil (1977–1982) kohati liiki sagedamini, siis leiti nõmmekiuru 31 ruudus.
Nõmmekiur saabub Eestisse põhiliselt mai esimesel poolel, lahkub septembris-oktoobris.
Nõmmekiur on looduskaitse all.
Jevdokija Lopuhhina

Jevdokija Fjodorovna (Евдокия Фёдоровна; sünninimi Avdotja Illarionovna Lopuhhina (Авдотья Илларионовна Лопухина); 9. august 1669 (vana kalendri järgi 30. juuli 1669) – 7. september 1731 (vana kalendri järgi 27. august 1731)) oli Vene tsarinna, Peeter I esimene abikaasa.
Jevdokija oli bojaar Illarion Abramovitš Lopuhhini (Larion Lopuhhini) ja Ustinja Bogdanovna Rtištševa tütar. Tütre pulmade puhul tsaariga muudeti isa eesnimi Fjodoriks.
Peeter ja Jevdokija abiellusid 6. veebruaril (vkj 27. jaanuaril) 1689. Järgmisel aastal sünnitas ta Peeter I-le poja suurvürst Aleksei Petrovitši. Hiljem sündis veel Aleksander (1692) ja Paul (1693) – need kaks poega surid lapsepõlves. Peeter I ei olnud rahul vanamoeliste Jevdokija vanematega ning hiljem hülgas oma abikaasa ja kiindus hollandi soost Anna Monsi.
Gaiļi mõis

Gaiļi mõis (Gaiļu või Gaiļa muiža, ka  Hāna muiža, saksa keeles Hahnenhof või Hahnhof) oli mõis Lätis Riia linnas Mežciemsi asumis. 
Mõisa peahoone asus praeguse onkoloogiahaigla territooriumil Gaiļezersi järve kaldal.
Gaiļi mõis tekkis vahemikus 1736-1743 Putniņi järve ääres asunud Putniņi talu asemele. Aastast 1766 oli mõisa omanik Riia majaomanik Hahn, kelle järgi mõis ka nime sai. Hahn on saksa keeles kukk, läti keeles on kukk aga gailis. Nii said uue lätikeelse nime mõisa juures asunud järv ja mõis ise. Mõisale kuulusid üksikud talud, neist tähtsaim oli Biķernieki kiriku juures asunud Kreipe talu. Aastal 1800 läks see koos kolme teise taluga üle Dreiliņi mõisale.
Mõisa peahoone oli 18. sajandil ehitatud barokkstiilis  kivist hoone. Tänapäevaks on Gaiļi mõisa hooned hävinud.
Ja päike tõuseb

Sisu

Raamatu peategelased on Jake Barnes ja ta sõbrad-tuttavad, kelle elu möödub lõbutsedes, juues ja pidutsedes, kuid mis on ometi kantud sügavast isiklikust traagikast. Sisemine valu hoitakse aga endas – mured juuakse maha, et mitte mõelda. Neil puudub võime luua tugevaid sidemeid ning isegi millestki sügavamalt hoolida. Tegelastevahelised kõnelused on justkui sunnitud ja monotoonsed, kasutatakse pidevalt samu fraase. Inimesi (selles raamatus Robert Cohni), kes on sõjast enamasti mõjutamata jäänud, põlastatakse, peetakse hulludeks, sest nad on veel võimelised pühenduma ja tõeliselt armastama. Romaani sõlmpunktiks on fiesta Pamplonas, mis toob peategelaste suhetesse suuri muudatusi.